b'\n_START_ARTICLE_\nItalijos futbolo sistema\n_START_PARAGRAPH_\nItalijos futbolo pagrindin\xc4\x97 kontroliuojanti institucija \xe2\x80\x93 Italijos futbolo federacija, veikianti nuo 1898 met\xc5\xb3 ir organizuojanti Italijos lygos bei taur\xc4\x97s var\xc5\xbeybas bei kontroliuojanti Italijos rinktin\xc4\x99.\n_START_SECTION_\nIstorija\n_START_PARAGRAPH_\nPirm\xc4\x85j\xc4\xaf Italijos futbolo \xc4\x8dempionat\xc4\x85 1896 metais organizavo Italijos gimnastikos federacija (F.N.G.I), pirmaisiais \xc4\x8dempionais tapo S. Udinese G.S, 1897 metais \xc4\x8dempionais tapo S.G. Torinese. 1898 metais susik\xc5\xabr\xc4\x97 Italijos futbolo federacija (Federation Italienne du Football \xe2\x80\x93 Federazione Italiana Giuoco Calcio), kurios nariais tapo 4 pirmieji klubai. Pirmosios lygos var\xc5\xbeybos \xc4\xafvyko 1898 m. gegu\xc5\xbe\xc4\x97s 8 d. ir truko tik vien\xc4\x85 dien\xc4\x85, laim\xc4\x97tojais tapo Genoa C.F.C.. Genujos klubas laim\xc4\x97jo ir 1899, 1900, 1902, 1903 bei 1904 met\xc5\xb3 \xc4\x8dempionatus._NEWLINE_1905 metais Italijos futbolo federacija \xc4\xafstojo \xc4\xaf FIFA bei tais pa\xc4\x8diais metais per\xc4\x97jo prie regionin\xc4\x97s lyg\xc5\xb3 sistemos. 1929 metais sukurta nacionalin\xc4\x97 lyga su 18 klub\xc5\xb3 auk\xc5\xa1\xc4\x8diausiame divizione.\n_START_SECTION_\nKilimas ir i\xc5\xa1kritimas\n_START_PARAGRAPH_\n\xc4\xaevairiuose piramidin\xc4\x97s strukt\xc5\xabros lygiuose \xc5\xbeaid\xc5\xbeian\xc4\x8dios komandos turi galimyb\xc4\x99 po sezono pakilti \xc4\xaf auk\xc5\xa1tesn\xc4\xaf lyg\xc4\xaf ar i\xc5\xa1kristi \xc4\xaf \xc5\xbeemesn\xc4\xaf. \xc4\xae \xc5\xbeemesn\xc4\x99 lyg\xc4\x85 i\xc5\xa1krenta trys \xc5\xbeemiausias vietas Serie A u\xc5\xbe\xc4\x97musios komandos, \xc4\xaf j\xc5\xb3 viet\xc4\x85 ateina dvi pirm\xc4\x85sias vietas Serie B u\xc5\xbe\xc4\x97musios komandos bei viena i\xc5\xa1 3-6 viet\xc4\x85 u\xc5\xbe\xc4\x97musi\xc5\xb3 komand\xc5\xb3. I\xc5\xa1 Serie B \xc4\xaf Serie C i\xc5\xa1krenta 4 komandos, \xc4\xaf j\xc5\xb3 vietas patenka pirm\xc4\x85sias vietas abiejuose Serie C divizionuose u\xc5\xbe\xc4\x97musios komandos bei po vien\xc4\x85 komand\xc4\x85 i\xc5\xa1 2-5 vietas u\xc5\xbe\xc4\x97musi\xc5\xb3. I\xc5\xa1 trij\xc5\xb3 Serie C divizion\xc5\xb3 po tris komandas i\xc5\xa1krent\xc4\x85 \xc4\xaf Serie D, jas pakei\xc4\x8dia devyni\xc5\xb3 Serie D divizion\xc5\xb3 nugal\xc4\x97tojai.\n_START_SECTION_\nTauri\xc5\xb3 var\xc5\xbeybos\n_START_PARAGRAPH_\nPagrindin\xc4\x97s tauri\xc5\xb3 var\xc5\xbeybos \xe2\x80\x93 Coppa Italia, organizuojama nuo 1922 met\xc5\xb3. Italijos taur\xc4\x97s laim\xc4\x97tojas prie\xc5\xa1 kit\xc4\x85 sezon\xc4\x85 \xc5\xbeaid\xc5\xbeia su Serie A laim\xc4\x97toju vieneriose Italijos Supertaur\xc4\x97s rungtyn\xc4\x97se._NEWLINE_1972-1980 metais organizuota Pusiauprofesional\xc5\xb3 Italijos taur\xc4\x97 (Coppa Italia Semiprofessionisti), kurioje var\xc5\xbe\xc4\x97si Serie C ir Serie D komandos, nuo 1981 met\xc5\xb3 \xc5\xa1ias var\xc5\xbeybas pakeit\xc4\x97 Serie C taur\xc4\x97 (Coppa Italia Serie C), d\xc4\x97l kurios var\xc5\xbeosi tik Serie C1 ir Serie C2 komandos. Taip pat organizuojamos papildomos Serie C var\xc5\xbeybos \xe2\x80\x93 Serie C1 Supertaur\xc4\x97 bei Serie C2 Supertaur\xc4\x97._NEWLINE_1960-1972 metais Italijos komandos var\xc5\xbe\xc4\x97si keturi\xc5\xb3 \xc5\xa1ali\xc5\xb3 Alpi\xc5\xb3 taur\xc4\x97s (Coppa delle Alpi) var\xc5\xbeybose.'